text: Var det almindeligt hærværk - eller groft hærværk?
  18 februar 2011 kl. 11.41
  Erstatningskrav og straf venter den 15-årige dreng, der sprayede på Jellingstenen.
  Er det almindeligt hærværk - eller er det derimod groft hærværk, når nogen sprayer løs på Jellingstenen?
  Det spørgsmål skal en anklager i Sydøstjyllands Politi nu fundere over, efter at politiet har fundet frem til den 15-årige dreng, der gik løs på såvel det nationale klenodie som kirkegården i Jelling og på en bygning ved banegården i Vejle.
  Normalt er der først tale om groft hærværk, hvis der er ødelagt for store værdier. Spørgsmålet er, om Jellingstenen hører til i samme kategori.
  - Vi har kun rejst sigtelse for hærværk, siger politiinspektør Steen Edeling.
  - Der er tale om en ny uerfaren dreng i det her, og vi satser på, at han bliver ved med at være uerfaren, siger politiinspektøren.
  De sociale myndigheder er underrettet om sagen, og på et tidspunkt skal en dommer afgøre spørgsmålet om straf og eventuel erstatning.
  "Gelwane" blev malet på monumentet, men politiet har ikke kunnet hitte ud af, hvad det dækker over.
  Harald Blåtånd og hans undersåtter rejste stenen omkring år 965, men formentlig tager den ikke varig skade på grund af hærværket.
  Nationalmuseet har sagt, at stenen formentlig kan renses.
  Fremover skal Jelling-monumentet beskyttes bedre. Kulturarvsstyrelsen har planer om at bygge en stor opvarmet montre om begge sten.
  